1. REGLER

Regattaen vil være underlagt «reglene» slik de er definert i Kappseilingsreglene 2017-2020, herunder klassereglene.

Endringer i reglene:

En båt som har brutt regler i Kappseilingsreglene Del 2 kan fri seg ved å ta en entørnstraff. Skjer lovbruddet innenfor tre-båterssirkelen skal en ta totørnstraff. Det gjøres ingen endring i forhold til merkeberøringer.

Dette endrer regel 44.1 i kappseilingsreglene.

2. OFFISIELLE BESKJEDER TIL DELTAKERNE

Beskjeder til deltakerne vil bli slått opp på den offisielle oppslagstavlen som er plassert ved masteskuret. Deltakerne er selv ansvarlig for å holde seg underrettet i alt som slås opp på denne tavlen. Beskjeder vil også bli publisert på regattaens web-sider.

3. ENDRINGER I SEILINGSBESTEMMELSENE

Eventuelle endringer i Seilingsbestemmelsene vil bli oppslått før kl. 10.30 samme dag som de trer i kraft. En endring i tidsprogrammet vil bli oppslått senest kl.17 00 dagen før de trer i kraft.

Endringer vil også bli forsøkt bekjentgjort på regattaens web-sider:

4. SIGNALER PÅ LAND

Signaler på land blir gitt på signalmast ved klubbhuset.

Signalflagg “L” med et lydsignal, betyr: “Beskjed til deltakerne er oppslått på den offisielle

oppslagstavle”.

5. TIDSPROGRAM FOR KAPPSEILASENE, KLASSER OG KLASSEFLAGG

Dato 24.06.2017

|  |  |  |  |
| --- | --- | --- | --- |
| Klasse | Klasseflagg | Varselsignal | Løp |
| Knarr | D | 1200 | Se vedlegg A |

Det vil bli seilt inntil 4 seilaser. Siste start vil ikke være senere enn kl 1700. Start i den påfølgende regatta vil skje umiddelbart etter siste båts målgang.

6. BANEOMRÅDE, LØPET OG MERKER

Baneområdet er på Raunefjorden. (sjøkart nr. 21)

Reservebane er Korsfjorden

Det vil bli seilt på baner som vist på diagrammet vedlagg A, som også viser rekkefølgen merkene skal rundes, samt hvilken side man skal ha hvert merke på. Banesjefen vil legge en bane med en seilingstid på ca. 50 minutter, uten at denne tid på noen måte kan på protesteres.

7. LØP – Se vedlegg A

8. STARTLINJE OG STARTSYSTEM

8.1 For å gjøre båtene oppmerksom på at en seilas snart skal starte vil det bli vist et oransje signalflagg med en lyd senest 4 minutter før startsignalet.

8.2 Seilasene startes ved å bruke regel 26.

8.3 Startlinjen vil være mellom de to startlinjemerkene.

8.4 En båt som starter senere enn 10 minutter etter sitt startsignal vil bli scoret DNS (startet ikke) uten en høring. Dette endrer reglene 63.1, A4 og A5.

8.5 Regattakomitéen kan, etter startsignalet, praie seilnummeret på båter som var over startlinjen før startsignalet på VHF kanal 77. At regattakomitéen ikke gjør dette, eller at en båt ikke hører sendingen eller rekkefølgen av seilnummer som praies gir ikke grunn til godtgjørelse. Dette endrer regel 62.1.

9. MÅLLINJE OG MÅLLINJESIGNALER

Mållinjen er mellom to stangmerker med gult flagg.

.

Banen kan avkortes ved et merke. Komitébåt vil da vise flagg «S» med to lydsignaler. Båtene skal fullføre ved å passere mellom merket og komitebåt med flagg S, evt mellom merket og et ekstra utlagt stangmerke med gult flagg.

10. MAKSIMALTID

Maksimaltiden er 1,5 timer. Båter som ikke har

fullført innen denne noteres DNF.

11. PROTESTER OG SØKNADER OM GODTGJØRELSE

11.1 Protestskjema ligger utlagt ved regattakontor i klubbhuset.

11.2 Protestfristen er 1 time etter at siste båt har fullført dagens seilas. Det samme gjelder søknad om godtgjørelse. Dette endrer reglene 61.3 og 62.2.

11.3 Protester og søknad om godtgjørelse skal overleveres regattasjefen. Regattasjefen vil kvittere for mottak og sørge for overlevering til protestkomité.

Protestene vil bli behandlet i klubbhuset i den rekkefølge de kommer inn og så snart som praktisk mulig etter protesttidens utløp, og senest påfølgende serieseilasdato. Tidspunkt for høring blir annonsert på den offisielle oppslagstavlen. Det er partenes eget ansvar å vite hvor og når deres høring finner sted, være tilstede til denne tid og sørge for at deres vitner også møter.

12. POENGBEREGNING

Lavpoengsystemet i Appendiks A vil bli benyttet.

Dersom 4 seilaser avvikles, strykes dårligste resultat, med tre eller færre seilaser avviklet teller alle.

13. KOMITÉBÅTER

Komitébåter kan føre flagget “Q”. (gult flagg)

14. ANSVARSFRASKRIVELSE

Deltagere i regattaen deltar ene og alene på eget ansvar. Se regel 4, «Avgjørelse om å kappseile».

Den organiserende myndighet vil ikke akseptere noe ansvar for skade på materiell eller person eller dødsfall inntruffet i forbindelse med, før, under eller etter regattaen.

15. FORSIKRING

Hver deltakende båt skal være forsikret med gyldig ansvarsforsikring. Forsikringsbevis skal kunne

forevises til regattakomiteen på forespørsel.

16. PREMIERING

1/3 sammenlagtpremiering

Østervoldpokalen tildeles vinneren i knarrklassen.

**VEDLEGG A**

**LØPSDIAGRAM OG LØP**

